ОТКАЗ ПРЕДСЕДНИКУ СИНДИКАТА ЈЕ НАПАД НА СИНДИКАЛНО ОРГАНИЗОВАЊЕ У ИНСТИТУТУ ЗА РАТАРСТВО И ПОВРТАРСТВО
ПУНА ПОДРШКА ЗАПОСЛЕНИМА И СИНДИКАЛНОЈ ОРГАНИЗАЦИЈИ ИНСТИТУТА ЗА РАТАРСТВО И ПОВРТАРСТВО НОВИ САД
Синдикат образовања, науке и културе Војводине (СОНК Војводине) упућује најоштрији протест због отказа уговора о раду Драгану Пантићу, председнику Синдикалне организације Института за ратарство и повртарство Нови Сад, и пружа пуну солидарност и безрезервну подршку њему, Синдикалној организацији и свим запосленима у Институту.
Овај отказ не можемо посматрати као лични спор између једног запосленог и послодавца. Уручење отказа председнику Синдикалне организације, у тренутку када синдикат упорно указује на проблеме који непосредно погађају запослене и функционисање Института, представља озбиљан притисак на синдикално организовање, рад синдикалне организације и право запослених да преко својих представника штите своја права и интересе.
СОНК Војводине посебно указује на чињеницу да отказ Драгану Пантићу долази у тренутку када се Институт за ратарство и повртарство суочава са дубоким проблемима који доводе у питање његово нормално функционисање. Отворено је и питање обезбеђивања средстава за семенску производњу, од које директно зависи опстанак Института као установе од значаја за очување прехрамбеног суверенитета Србије.
Управо због озбиљности ситуације, Драган Пантић и Синдикална организација Института упутили су отворено писмо председнику Републике Србије Александру Вучићу, затраживши да се укључи у решавање проблема са којима се Институт суочава.
Синдикална организација је у претходном периоду континуирано указивала и на проблеме који непосредно погађају егзистенцију запослених. Зараде се већ два месеца не исплаћују у роковима предвиђеним Правилником о раду Института. Крајем прошле године формирана је заједничка радна група представника управе и синдиката са задатком да реши проблем компресије зарада, али њени закључци нису спроведени. Није испуњено ни обећање директорке да ће зарада квалификованих радника са искуством током године достићи најмање 100.000 динара.
Уместо да се ови проблеми решавају кроз озбиљан социјални дијалог са запосленима и њиховим представницима, председнику Синдикалне организације уручен је отказ. Такав поступак шаље недопустиву поруку свим запосленима — да синдикално деловање, јавно указивање на проблеме и борба за права запослених могу бити кажњени губитком радног места.
СОНК Војводине поручује да се синдикална права не могу гасити притисцима, отказима и застрашивањем.
Откaз Драгану Пантићу неће угасити Синдикалну организацију нити ће уклонити проблеме са којима се Институт суочава. У складу са Статутом синдиката, Пантић ће остати члан и председник Синдикалне организације, док се оваквим поступцима Институт додатно излаже судским споровима и трошковима, уместо да се расположиви капацитети усмере на стабилизацију пословања, очување производње и решавање нагомиланих проблема.
СОНК Војводине даје пуну подршку захтевима Синдикалне организације Института:
· да се Драган Пантић без одлагања врати на посао;
· да се успостави редовна исплата зарада у роковима прописаним актима Института;
· да се спроведу закључци заједничке радне групе и приступи решавању проблема компресије зарада;
· да се кроз озбиљан социјални дијалог решавају проблеми запослених;
· да се обезбеде услови за очување Института и његове семенске производње као делатности од стратешког значаја за Републику Србију.
Одбрана Драгана Пантића данас је одбрана права свих запослених у Институту да се синдикално организују, слободно говоре о проблемима и заједнички боре за своја права.
СОНК Војводине пружиће пуну синдикалну и правну подршку Драгану Пантићу и Синдикалној организацији Института за ратарство и повртарство Нови Сад.
Позивамо наше колеге из других научноистраживачких института, као и све бивше запослене у Институту за ратарство и повртарство, да подрже запослене у њиховој борби за очување ове установе од националног значаја.
Посебно позивамо представнике медија да присуствују штрајку упозорења који ће бити одржан у петак, 14. августа 2026. године, са почетком у 9.00 часова, у дворишту Института за ратарство и повртарство, Максима Горког 30, Нови Сад, и да се непосредно упознају са проблемима са којима се запослени суочавају.
СОНК Војводине остаје уз Драгана Пантића, уз Синдикалну организацију и уз све запослене у Институту за ратарство и повртарство.
Синдикална права нису привилегија.
Право на синдикално организовање мора бити заштићено.
Подршка запосленима Института за ратарство и повртарство!

